
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei Guvernului nr.14/2007 pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului, cu care comisia noastră a fost sesizată în fond cu adresa Biroului Permanent nr.PL.X 320  din 2 mai 2007.
	VICEPREŞEDINTE,

Nini Săpunaru



Parlamentul  României

[image: image1.png]FOMANIA




	Comisia pentru buget, finanţe şi bănci 
	
	Bucureşti,    4.06.2007
Nr. 285


RAPORT

asupra proiectului de Lege privind aprobarea Ordonanţei Guvernului nr.14/2007 pentru reglementarea modului şi condiţiilor de valorificare  a bunurilor intrate, potrivit legii, în proprietatea privată a statului
Cu adresa nr.PL.X 320 din 2 mai 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei Guvernului nr.14/2007 pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului.
La întocmirea raportului s-a avut în vedere avizul favorabil al Consiliului Legislativ nr.94/29 ianuarie 2007, avizul favorabil al Comisiei pentru administraţie publică, amenajarea teritoriului şi echilibru ecologic şi avizul favorabil  al Comisiei juridice, de disciplină şi imunităţi.
Prezentul proiect de Lege are ca obiect  reglementarea modului şi condiţiilor de valorificare a bunurilor intrate, potrivit legii, în proprietatea privată a statului, activitate ce se realizează de către Ministerul Economiei şi Finanţelor prin organele de valorificare abilitate.

Prin acest act normativ se stabilesc măsurile de valorificare a acestor bunuri, fiind exceptate cele care nu îndeplinesc condiţiile de valorificare, componenţa comisiilor cu atribuţii în preluarea, evaluarea şi distrugerea acestora, precum şi virarea la bugetul de stat a sumelor obţinute din valorificare, după deducerea cheltuielilor efectuate conform prevederilor legale în vigoare şi a altor reţineri prevăzute prin legi speciale.
Prezentul act normativ are în vedere restructurarea cadrului legal actual şi nu are impact asupra bugetului general consolidat, urmând ca procedurile specifice să fie reglementate prin normele metotologice.

Se preconizează clarificarea regimului vamal pentru bunurile abandonate în vamă sau confiscate de autorităţile vamale, provenind din ţările membre ale Uniunii Europene; reglementarea posibilităţii de atribuire cu titlu gratuit a unor bunuri imobile, către autorităţi publice centrale şi locale, cu destinaţia de locuinţă de serviciu. 
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor,  domnul Doică Cătălin, Secretar de Stat în cadrul Ministerului Economiei şi Finanţelor şi doamna Diaconescu Lucica, Şef Serviciu din acelaşi minister.
La lucrările comisiei au participat 22 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 26 aprilie 2007 în calitate de primă Cameră sesizată. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
În urma dezbaterii proiectului de Lege privind aprobarea Ordonanţei Guvernului nr.14/2007 pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului, în şedinţa din data de 29 mai 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	VICEPREŞEDINTE,

Nini Săpunaru
	SECRETAR,

Radu Cătălin Drăguş


Expert parlamentar
Popescu Luminiţa

